
Mondenul (1736), omul de lume căruia îi place să ducă o viață de plăceri 
rafinate, şi urmarea acestei spirituale apologii a luxului, Apărarea mondenului 
(1737), sunt produse literare tipice ale perioadei de înflorire a capitalismului în 
Franța, între experiența monetară a lui Law şi războiul de succesiune la tronul 
Austriei. Prin strădania burgheziei, prosperitatea domnea din nou în casele 
oamenilor avuti din oraşe. Coloniile din America produceau din abundență zahăr, 
cafea, cacao şi rom. Corăbiile companiilor comerciale le aduceau În lăzi la Bordeaux, 
Nantes şi Ne Hăâvre, împreună cu mirodenii, stofe şi vase scumpe din Extremul 
Orient. Industria mărfurilor de lux, textile îndeosebi, produse de manufacturile 
înființate sau încurajate altădată de Colbert, străbătuse criza de tehnicieni şi 
capitaluri provocată în 1685 de exodul revocării Edictului din Nantes şi punea iarăşi 
la îndemâna bogaților mobile şi tapiserii, oglinzi şi covoare, veselă şi brocarturi 
pentru montarea unor interioare fastuoase, gata să primească la audiții muzicale, 
urmate de ospete fine, invitaţi aleşi În scumpe mătăsuri lyonese. Pânze de Poussin 
şi de U'atteau, statui de Coysevox şi de Bouchardon împodobeau acele saloane şi 
acele sufragerii mai confortabile şi mai primitoare decât vastele săli reci din veacul 
precedent. 

În castelul din Cirey, restaurat şi mărit de el, Voltaire ducea o viaţă 
asemănătoare. Prin abile speculații, el devenise unul din acei fericiți ai soartei în 
stare să-şi asigure luxul apartameniului şi al mesei, strălucirea vestimentară şi 
plăcerea de a trona ca amfitrion, alături de savanta marchiză du Chătelet, în 
mijlocul unei societăţi de admiratori. Voltaire îşi mai amintea totodată de o Fabulă a 
albinelor (1706) citită la Londra, operă a unui calvinist francez refugiat în Anglia. 
Acest paradoxal Bernard de Mandeville susținea acolo că luxul, denunțat în mod 
fățarnic din înaltul amvoanelor catolice, este o necesitate socială. Luxul bogaților 
procură subzistenta multor mii de muncitori şi asigură convieţuirea paşnică a 
claselor societății. Este un punct de vedere burghez caracteristic unei perioade, 
când începuturile industrializării din Anglia atrăgeau o parte a ţărănimii în 
manufacturile din oraşe, proletarizând-o, şi burghezia începea să se teamă de 
proletariatul care creştea. Montesquieu în Scrisorile persane (CVI) aderase la 
această Uză. Mai recent, un economist. Melon, în încercare asupra comerţului 
(1734), o sprijinise cu cifre. 

Voltaire, ca burghez înstărit, nu putea decât să se bucure de răspândirea unor 
atare idei. Tradiționalele tămâieri ale vieţii simple şi virtuoase în sânul naturii, 
apologiile societăților neevoluate, cu o civilizație materială rudimentară compensată 
de un înalt nivel al moralității publice, îl făceau să surâdă sceptic. Şi aceste apologii 

se înmulţiseră de când cu Telemac al lui Finelon (1699) şi cu Călătoriile lui La 
Hontan, admiratorul Iluronilor şi al lrochezilor canadieni. 

lată în ce împrejurări şi în ce stare de spirit a compus Voltaire satira Mondenul 
(1736), apărută în plachetă chiar în acel an!. Argumentarea apologiei nu era deci 
nouă, Însă aluziile la deliciile propriei lui vieti, culorile atrăgătoare în care era 
descrisă plăcerea de a trăi în noul Sybaris - Parisul vremii - precum şi fineţea 
spirituală a zeflemisirii partizanilor austerităţii vârstei de aur făceau din acest poem 
o mică capodoperă a vremii voltairiene. 

Succesul tragediei Abzira (1737) îndârjise clica duşmanilor lui Voltaire. În 
fruntea lor se afla abatele Desfontaines. Un exemplar din Mondenul îi căzu în miini. 
Minunat prilej de a-i ponegri autorul pe lângă primul-ministru, cardinalul Fleury. În 
urma Zarvei astfel pricinuite în jurul satirei, Voltaire, comod retras în castelul din 
Vosgi, crezu de cuviință să răspundă detractorilor săi prin Apărarea mondenului. 
Subtitlul de Apologie a luxului precizează că opusculul va fi o expunere de idei şi, 
într-adevăr, după o filipică împotriva ipocriziei cucernicilor clevetitori ai buneisturi, 
urmează cunoscuta teză a binefacerilor economice ale luxului şi răspunsul se 
încheie cu un elogiu al lui Colbert. 

Discutia era încheiată deocamdată. O va redeschide J. - J. Rousseau peste 


treisprezece ani cu Discursul asupra ştiinţelor şi artelor. 


1 S-au publicat în anii următori versiuni cu variante Importante: cea din 1737 a fost reprodusa de M. 
Dede&yan în Revue d'histoire lit&raire de la France, 1949, fasc. 1, p. 67 şi urm. 

MONDENUL SAU APOLOGIA LUXULUI 


Să ofteze alţii după vremi străvechi: 
Veac apus, de aur, când domnea Astreen, 
Zilele frumoase sub Saturn şi Rheea 

Sau grădina celei de întâi perechi. 

Slavă inţeleptei firi ce m-a ursit 

Să trăiesc în veacul asta, terfelit 
De-năcriţii noştri cei spurcaţi la gură, 
Veac făcut anume pentru-a mea făptură. 
Dulce trai îmi place, baluri şi ospeţe, 
Puful şi mătasea, tot ce e podoabă, 

iar frumoase arte vreau să mă răsfeţe; 
Aşa cred că simte azi un om de treabă. 
Inima tresaltă, roasă de ispite, 

Jinduimd la multe stricăciuni ivite 

Când iinbelşugarea, muma celor arte 
Şi-osteneli frumoase, împrejur împarte 
Din izvoru-i rodnic tot alte nevoi 

Şi plăceri ne-aduce tot mereu mai noi. 
Aur din adâncuri şi comori din mări, 
Vietăţi din crânguri, ape şi din cer 

Toate sunt făcute pentru desfătări. 
Minunată vreme, acest veac de fier! 
Pofte mari ne mână, din huzur crescute, 
Pinu-îi depărtate ţări necunoscute. 

Nu vedeţi corăbii sprintene cum pleacă 
Din Texel, din Londra, din Bordeaux, să facă 
Schimb cu-acele roade ce cresc noi şi rare 
Tocmai hăt la ale Gangelui izvoare, 

Şi-n astimp, departe, îmbătând sultanii 
Vinurile Franţei cum turtesc osmanii? 

Pe când era firea încă în pruncie, 
Ageamii, strămoşii n-au ajuns să ştie 


Nici a/ meu ce-nseamnă, nici a/ tău ce este. 


Ce ştiau? Nevoia nu-i ducea departe; 

Goi erau - şi-i foarte limpede poveste: 

Nu împărţi cu nimeni când n-ai singur parte. 
Cumpătaţi, străbuniil Ah, o cred uşori 

Nu era Martialo om din vremea lor. 
Niciodată vinul răcoros, în spume, 

N-a pişcat gâtlejul trist al Evei mume. 
Aur şi mătase nu lucea la ei. 

Să slăvesc de asta pe strămoşii mei? 

Trai uşor să-şi facă n-aveau dibăcie. 

O virtute-i oare? Doar o neghiobie. 

Unde e nătângul care, bunăoară, 

Pat având În casă, ar dormi pe-afară? 

Tu, Adame dragă, tată pofticios, 

Ce făceai acolo, cât ai stat în rai? 

Au Sslujeai tu neamul asta păcătos? 

Au pe doamna Eva tu o mângâiai? 

Hai, mărturiseşte c-aveaţi amândoi 
Unghii mari, jegoase, părul cam vâlvoi, 
Faţa arămie, pielea tăbăcită; 

Până şi iubirea cea mai fericită 

Nu mai e iubire, când nu e spălată, 

Ci e doar nevoie d-aia ruşinoasă. 

— Săturaţi de-această dragoste frumoasă 
Sub stejar ospăţul şi-l făceau îndată, 

Cu mei şi cu ghindă, bând doar apă chioară 
După aşa masă se culcau afară, 

Somnul să-i găsească pe pământul tare; 
Asta e a firii nentinată stare. 

Vreţi Însă, prieteni, să aflaţi cum este 
Pentr-un om subţire traiul cu dichis 

Pe la Londra, Roma şi pe la Paris, 

În afurisite vremi cum sunt aceste? 

Hai, intraţi pe poartă: ochilor s-arată 
Lucruri căror meşteri mari le-au dat durată; 


Mii de mâini dibace au lucrat arcade 


Pentru frumuseţea falnicei faţade, 
Zugrăveli cu rame de-aur, fiecare, 
De-ale lui Correggio, meşter blând şi mare, 
Sau Poussin, acela făr-asemănare; 
Bouchardon făcut-a chipul nu ştiu cui, 
iar Germain argintul, chiar cu mâna lui. 
Au ţesut Gobelinii cu vopsele rare, 
Întrecând pictura, mândrele covoare. 
Toate-aceste lucruri se-nmulţesc întruna 
În oglinzi lucioase, strălucind ca luna. 
Din salon, afară, prin fereşti privind 

Din pământ voioase ape văd ţâşnind; 
Mirţii În grădină au făcut umbrare. 

Dar din casă iată că stăpânul iese; 

Trag doi cai trăsura cu podoabe-alese, 
Legănând pe roate casa mişcătoare, 
Poleită-n aur dar şi străvezie; 

Tolănit se plimbă-n dulce trândăvie 

Lin, călcând pe două arcuri mlădioase, 
Caldarâmul neted, legănat uşure. 
Fuge-acum la baie, pielea lui să-ndure 
Valuri de miresme dulci şi mângâioaşe. 
Noi dorinţi îl mână: zboară la-ntâlnire. 
Camargo, Gaussin sau lulia-l aşteaptă 
Cu-ale lor hatâruri şi cu drăgostire. 
Spre palatul vrăjii el grăbit se-ndreaptă, 
Unde-s numai dansuri, versuri şi lăute, 
Arta ce ia ochii prin culori plăcute 

Şi robeşte inimi, fluturând minciuna, iar plăceri o sută 
Le preface-n una; 

Fluieră vreo piesă fără s-o audă, 

Pe Rameau-l admiră, vrând-nevrând. 
Cu ciudă. 

Pleacă-apoi la masă. 

Ce tacâm lucios! 


Gura-ţi lasă apă. 


Minunatul sos! 

Bucătarul asta-i muritor divin! 

Chiar cu a lor mână vin să-i toarne vin 

Şi Eg şi Cloris, iar când spuma deasă 

A ţâşnit din sticlă, fulger năzdrăvan 
Repezindu-şi dopul până în tavan, 

S-a stârnit îndată zarva cea voioasă. 
Spumă jucăuşă, vin scăpărător, 

E icoana însăşi a francezilor. 

Va isca dorinţa mâine noi chemări, 

Alte mari ospeţe şi-alte desfătări. 
Dumneata, acuma, cel cu Telemac, 
Laudă-ţi Itaca şi-al ei trai sărac. 

Şi al tău Salente, târg năpăstuit, 

Unde duc cretanii jalnic trai cinstit. 

N-au de toate cele, au doar înfrânare, 
Tot răbdând aşteaptă s-aibă-mbelşugare. 
Versul tău îmi place, foarte-amăgitor, 
Proza ta de-asemeni, chiar de-i lăbărţată; 
Dar mă prind, din suflet, să primesc îndată 
Straşnică bătaie unde se cuvine, 

La Salente-n piaţă, fără de ruşine, 

De-aş veni acolo să-mi cat căpătâi. 

lară tu, grădina omului dințâi, 

Ce atâta faimă ai într-adevăr 

Din povestea veche „diavolul şi-un măr” - 
Scormonesc degeaba belferi cu renume, 
Ispitiţi să afle în ce loc anume 

Te găseai, grădină, rai cu tot dichisul; 
Unde-s eu acolo e şi paradisul. 

Vecin la masa ieri, din întâmplare, 

Se nimerise unul cutră mare. 

— Tu ai, îmi spuse, mutra potrivită 

A unuia care-o să ardă-n plită 

La Lucifer, iar eu, cel mântuit, 

Ce-am să mă bucur să te văd căznit. 

— Căznit? Cum? Pentru ce? 

— Pentru sminteală; 

Ai mizgălit în stihuri o urzeală, 

Un basm păgân care-ncerca s-o-ntoarcă 
Cum că Adam în rai sta ud leoarcă 
Atunci când îl ploua, bând apă chioară, 
Ba, că-nainte să-i fi dat afară, 

Eva umbla - şi-ntâiul nostru tată - 

Cu unghii strâmbe, pielea îngroşată. 
Scrântit flecar, ai propovăduit 

Risipa, îmbiind la trândăvit, 

Şi-ai scris că-i mult mai bine, - ce ocară! - 
Azi să trăieşti decât odinioară; 

Drept pentru care, muza ta mânjită - 
S-a zis - va fi-n frigare perpelită. 
Vorbind aşa, gâtleju-i pe-ndelete 

Sugea vârtos din rubiniu, cu sete, 

Ce mai păstra mireasma de ciorchine 
Din care, cum se ştie, vinul vine. 

O purpura pe-obraz i s-a răsfrânt 

— Dar, pentru Dumnezeu, domnule sfânt, 
Zisei, ce vin e-acesta? şi de unde? 

ŢI-l dete, cine, rogu-te, -mi răspunde! 
— El vine din Canare, vin din care 

Cei pe sprânceană-aleşi beau, nu oricare; 
Chiar Dumnezeu ni-l dă, băut să fie. 


Cafeaua, Însă, de unde-i, gângâriie, 


Ce-ţi râde-n burtă dup-a cincea ceaşcă? 
— Tot de la Domnul este, altă pleaşcă. 
O fi, dar până Domnul s-o trimită, 

A oamenilor râvnă iscusită 

Nu trebuia să umble după ea, 

Din şesurile-Arabiei s-o ia? 

Şi porţelanul asta de ospeţe 

Şi smalţul cu plăpânda-i frumuseţe, 
Aşa cum ştiu în China să le-mbine, 

Din mii de mâini ieşit-a pentru tine 
Copt şi răscopt, cu grijă zugrăvit. 
Argintul şlefuit şi lăcuit 

Strujit în tăvi, în străchini, ceşti şi oale 
Fu din străfunduri smuls pentru matale 
Hăt, tocmai În Bolivia, cu trudă; 
Pământu-ntreg muncind pe brânci asudă 
Ca traiul mai uşor să ţi-l facă. 

S-a istovit o lume doar să-ţi placă, 

lar tu o mării şi o-njuri urât, 

Pios ciufut, nătâng posomorât, 
Te-arăţi smerit umblând după huzuri 
Cunoaşte-te. Nu mai căta cusur 
Aproapelui şi nu mai da poveţe 

Când îţi înduri meteahna cu blândeţe. 
Să ştii că, dacă traiu-n strălucire 

O ţărişoară mână spre pieire, 
Îmbogăţeşte-mpărăţia mare. 

Ăst trai ales cu-alaiuri orbitoare 

Semn este al domniei, cea ferice; 
Bogatul e născut averi să strice, 
Săracul ca să strângă tot ce cade. 
Vezi în grădini frumoasele cascade, 
Naiade-mbrăţişate, uluite, 

Vezi valuri argintii rostogolite 

Pe marmura albită, cum adapă 


Livezi sărace - şi această apă 


Face pământul tot mai roditor; 

Dar dacă e secat acest izvor, 
Uscată-i iarba, vestejită floarea. 

În Anglia şi-n Franţa-mbelşugarea 
Se-mprăştie prin sute de mijloace 

Şi traiul bun la tot mai mulţi le place; 
Trăieşte şi-un calic trăgând foloase 
Din ifosele feţelor făloase, 

lar harnicul, plătit de trândăvie, 
încet îşi taie drum spre bogăţie. 

Aud şi-acum cei belferi guleraţi, 

Ai desfătării cenzori bosumflaţi, 
Citindu-i pe Denis d'Halicarnasse, 
Dion, Plutarc, Horaţiu, într-un glas, 
Şi îndrugând că unul zis Curius, 
Cincinatus, sau alţi consuli în us 
Lăsându-şi lancea după ce-au luptat 
leşeau cu plugul, harnici, la arat; 

Că grâul ţine mult la cinstea mare 
să-l semene viteazul pe ogoare. 
Drept aţi grăit voi meşteri; cred aceste 
Ce-s toate-n a romanilor poveste; 
Dar, spuneţi, dacă zeii singuri ar 
Încăiera Auteuil şi Vaugirard, 

N-ar trebui ca, după bătălie, 

să are-nvingătorul pe moşie? 

Slăvită Romă-n toată fala ei 

N-a fost pe vremi decât ce e Auteuil. 
Aceşti născuţi din Silvia şi Marte 
Când se băteau pe viaţă şi pe moarte 
Plecau din satul lor, porniţi pe-arţag, 
Cu fân pe-un vârf de băț în loc de steag, 
lar Jupiter, de lemn fu sub Tullus 

Şi de-aur când domnit-a Lucullus. 

Să nu cădeţi de-aceea în greşeală 


Numind virtute sărăcia goală. 

Ah, înţeleaptă minte-avea Colbert! 
să zăvorască orice atelier 

În care lyonezii-au meşterit, 

Îl sfătui un bădăran zgârcit. 
Neghiobul sfetnic, din economie, 

De râpă ar fi dus o-mpărăţie. 
Ministrul însă, foarte luminat, 

Prin trai cu-alai chivernisi un stat, 
Crescând izvorul artelor cu fapte; 

Din miazăzi, levant şi miazănoapte 
Priveau spre noi cu pizmă toţi vecinii, 
Ca la minuni, tribut plătind luminii. 
Vă voi vorbi de-un om cum n-a văzut Parisul, 
Roma, Pekinu-n trecut: 

Solomon, isteţul norocos, 

Ast Platon rege, mare firoscos, 

Ce tot ştia, fără nimic a pierde, 

Şi iarba ce-i şi codrul veşnic verde. 
Trai mai fălos n-a fost să se cunoască! 
Făcea, când avea poftă, să se nască 
Argint şi aur, mai ales plăceri. 

Îl alintau o mie de muieri. 

O mie? auzit-am de la unii, 

Prea multe pentru omu-nţelepciunii. 
Şi una mi-ar ajunge, se-nţelege, 

Căci înţelept nu sunt şi nici nu-s rege. 
Când am sfârşit, văzui pe-acele feţe 
Că le plăcuse snoavele-ndrăzneţe; 
Nu prea vorbea vecinul meu pios, 

Ci chicotea şi bea tot mai vârtos, 

Dar toţi ce-au fost de faţă la ospăț 


Din spusa mea cinstită-au tras învăţ. 

